Fratsongeluk eis 17-jarige seun | Maroela Media
Waldo Nel (17). (Foto: verskaf)
"Hy was 'n besige seun. Hy kon maar net nie stilsit nie."
Só het Wally Nel Donderdag gesê nadat sy seun, Waldo (17), Dinsdag in 'n frats perdryongeluk naby Lichtenburg in Noordwes dood is.
Waldo, 'n graad 11-leerling aan die Hoërskool Lichtenburg, het op dié noodlottige middag saam met drie maats op 'n vriendin se ouers se kleinhoewe gaan perdry.
Nel het sy seun, wat nie 'n ervare ruiter was nie, aanvanklik probeer oortuig om nié te gaan perdry nie. Hy het eindelik bes gegee, maar Waldo gemaan om versigtig te wees. "Ek het gesê dis reg, maar moenie seerkry nie."
Toe die foon 'n paar uur later lui en Nel hoor dat Waldo van die perd afgegooi is, het hy aanvanklik gedink iemand maak 'n grap. Hy het egter gou besef Waldo is wél beseer en hy en sy vrou, Petro, en hulle dogter, Isandrie (11), is inderhaas na die dokter na wie Waldo intussen geneem is.
"Toe ons daar instap, kon ek sien hy het seer. Hy het séérgekry," het Nel gesê.
"Hy was by sy positiewe; ons het in die spreekkamer met hom gesels. Sy ma het vir hom gesê hy gaan weer rugby speel en ek het vir hom gesê om net rustig te wees."
Waldo het egter deurlopend gekla van pyn en dat hy sukkel om asem te kry.
Die dokter het aanbeveel dat hy so gou moontlik na 'n hospitaal op Klerksdorp oorgeplaas word en hy is met 'n ambulans soontoe geneem.
"Sy ma was saam met hom in die ambulans. By Hartbeesfontein, so 30 kilometer voor Klerksdorp, kon sy sien hy is weg, maar die paramedici het gesê hy is nog daar."
By die hospitaal op Klerksdorp het dokters vergeefs probeer om Waldo se lewe te red.
"Die dokters sê hulle het als probeer…"
Waldo is waarskynlik dood weens massiewe inwendige bloeding.
Volgens sy pa het die perd waarop Waldo gery het, vermoedelik vir iets geskrik en reguit op 'n vragmotor op die R52 afgepyl. "Niemand het regtig gesien wat gebeur het nie."
Die perd het klaarblyklik teen die vragmotor vasgehardloop. Die dier is op die toneel dood.
Waldo het vermoedelik die vragmotor getref en is waarskynlik tot in die pad teruggeslinger.
Waldo se maats het Woensdagaand na die huis gestroom, waar hulle tot in die vroeë oggendure staaltjies oor dié besige jong man vertel het.
Waldo het o. 17-rugby vir die Luiperds gespeel, was 'n kranige gholfspeler, het jiu‑jitsu gedoen, motorfiets gery en slot vir sy skool se eerste rugbyspan gespeel.
"Hoe meer extreme dit was, hoe meer het hy daarvan gehou," het Nel gesê.
'n Begrafnisdiens word Dinsdag om 11:00 in die Hervormde Kerk op Lichtenburg vir Waldo gehou.
Baie sterkte aan die gesin, ons bid en dink aan julle.
Waldo het 'n groot ……….. werk gekry hy gaan nou vir Jesus help daar bo…..
jammer vir die eina!
Die perd het nie die ruiter afgegooi soos in die berig beweer word nie.
My innige meegevoel met die familie se verlies. Daar is altyd die goeie herinneringe wanneer mens verlang maar dit vat ongelukkig nie die seer weg nie. Mag die Here julle styf vashou vandag en in die toekoms.
Dit is so vreeslik hartseer, wens hulle kon hom red. Ek voel so jammer vir hierdie ouers. Wat 'n verlies vir die samelewing om so pragtige jong seun te verloor. Baie sterkte aan die gesin, familie, vriende en gemeenskap.